SUC-PRAKIT กอดคอกันพุ่ง รับข่าวเตรียมลุยธุรกิจใหม่
SUC-PRAKIT เตรียมเข้าลงทุนธุรกิจโรงพยาบาล โดยจะใช้เงิน 400 ลบ. ร่วมทุนกับ PRAKIT จัดตั้งบริษัทใหม่เพื่อก่อสร้างรพ. มูลค่าโครงการ 1,800 ลบ.
24 ก.ค. 2558

ผู้สื่อข่าวรายงานว่า ราคาหุ้นบริษัท ประกิต โฮลดิ้งส์ จำกัด (มหาชน) หรือ PRAKIT ณ เวลา 10.31 น. ราคาอยู่ที่ 14.20 บาท บวก 1.30 บาท หรือ 10.08% สูงสุดที่ 14.90 บาท ต่ำสุดที่ 14 บาท มูลค่าซื้อขายที่ 1.96 ล้านบาท
ขณะเดียวกันราคาหุ้นบริษัท สหยูเนี่ยน จำกัด (มหาชน) หรือ SUC ราคาอยู่ที่ 37.75 บาท บวก 0.50 บาท หรือ 1.34% สูงสุดที่ 37.75 บาท ต่ำสุดที่ 37.75 บาท มูลค่าซื้อขายที่ 0.36 ล้านบาท ขณะที่ดัชนีตลาดหุ้นไทยโดยรวมลบ 0.57%
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็น SUC และ PRAKIT ร่วมทุนเข้าซื้อหุ้น 47.21% และ 35.41% ในธุรกิจโรงพยาบาลเอกชน เพื่อสร้างโรงพยาบาลมูลค่า 1,800 ล้านบาท โดยในส่วนของ SUC จะใช้เงินลงทุน 400 ล้านบาท และ PRAKIT ใช้เงินลงทุน 300 ล้านบาท หวังสร้างผลตอบแทนระยะยาวให้บริษัทและผู้ถือหุ้น
ทั้งนี้ SUC ระบุว่า ที่ประชุมคณะกรรมการบริษัทวันนี้ อนุมัติการลงทุนในธุรกิจใหม่เพื่อประกอบกิจการโรงพยาบาลเอกชน สถานพยาบาล ในการให้บริการทางการแพทย์และพยาบาล โดยลงทุนในโครงการโรงพยาบาลในนิติบุคคล ชื่อ บริษัท การแพทย์ สุขุมวิท 62 จำกัด ซึ่งจะเป็นโครงการใหม่ที่จะต้องเริ่มสร้างโรงพยาบาล จัดหาเครื่องมือ วัสดุ อุปกรณ์ที่เกี่ยวข้องและอื่นๆต่อไป โดยมีเงินลงทุนของโครงการประมาณ 1,800 ล้านบาท ซึ่งจะเป็นการเพิ่มทุนจดทะเบียนครั้งแรกจำนวน 847.25 ล้านบาท
ขณะที่บริษัทจะลงทุนในหุ้นโครงการนี้จำนวน 400 ล้านบาท หรือคิดเป็น 47.21% ของทุนจดทะเบียน ร่วมกับ PRAKIT ซึ่งจะถือหุ้นสัดส่วน 35.41%  และจะพิจารณาดำเนินการเพิ่มทุนในภายหลังตามความจำเป็น  ส่วนการลงนามในสัญญาร่วมลงทุน จะดำเนินการภายหลังจาได้รับอนุมัติจากคณะกรรมการบริษัทแล้ว
สำหรับแหล่งที่มาของเงินลงทุนจะมาจากเงินทุนหมุนเวียน ซึ่งจะทยอยชำระเงินทุนเป็นหลายคราว ขึ้นอยู่กับการเรียกชำระเงินทุนเป็นงวดๆ จนครบ ซึ่งคาดว่าจะใช้เวลาประมาณ 2 ปี ซึ่งการลงทุนดังกล่าว เป็นการขยายประเภทธุรกิจเพิ่มขึ้น อันเป็นโอกาสสร้างผลตอบแทนระยะยาวให้บริษัทและผู้ถือหุ้น โดยพิจารณาข้อมูลจากรายงานการศึกษาความเป็นไปได้ของโครงการลงทุน เทียบกับข้อมูลของธุรกิจในอุตสาหกรรมธุรกิจประเภทเดียวกันประกอบด้วย
ด้าน PRAKIT ระบุว่า ที่ประชุมคณะกรรมการอนุมัติให้ซื้อหุ้นบริษัท การแพทย์ สุขุมวิท 62 จำกัด (การแพทย์) จำนวน 35.41% รวมเป็นเงิน 300 ล้านบาท และอนุมัติให้จำหน่ายที่ดินจำนวน 7 แปลง เนื้อที่ 3 ไร่ 1 งาน 54 ตารางวา ที่ซอยสุขุมวิท 62 ให้กับการแพทย์ ในราคาซื้อขายรวม 250.3 ล้านบาท โดยการแพทย์จะชำระค่าที่ดินเป็นเงินสดทั้งจำนวน
สำหรับแหล่งเงินทุนที่จะใช้ในการซื้อหุ้นการแพทย์จะมาจากเงินสดของบริษัท และการเข้าซื้อหุ้นครั้งนี้ เพื่อขยายธุรกิจออกไปในธุรกิจอื่น โดยเฉพาะธุรกิจโรงพยาบาลมีอัตราการขยายตัวต่อเนื่อง เป็นการสร้างผลตอบแทนระยะยาวให้กับบริษัทและผู้ถือหุ้น